Sairaanhoitaja tekee työnsä riippumatta siitä, miten hankalasti potilas käyttäytyy. Rita Saukko on työskennellyt Vaasan keskussairaalan päivystyksessä viitisen vuotta. Viikonloppuisin ja juhlapyhinä ensiapuun tulee paljon päihtyneitä. Kuva: Selma Paavola

Sairaanhoitajan työ päivystyksessä on vaihtelevaa ja merkityksellistä, mutta myös rankkaa. Vaasan keskussairaalan ensiavussa työskentelevä Rita Saukko kertoo avoimesti myös työnsä nurjasta puolesta.

Huumeiden käytön takia päivystykseen tulee niin tapaturmapotilaita kuin niitäkin, jotka ovat saaneet huumausaineista yllättävän reaktion. Yliannostuksen lisäksi ensiapua kaipaavat esimerkiksi nuoret, joilla kannabiksen käytöstä on tullut sydänoireita, rintakipua tai rytmihäiriöitä.

Jos potilas on sekavassa tilassa tai tajuton, tehdään aina huumetesti. Virtsanäytteessä näkyvät useimmat huumeet, vaikka katukauppaan leviääkin tasaisin väliajoin uusia muuntohuumeita.

- Tajuttomuus tai sekavuus voi johtua päihteestä, tai se voi kertoa vammasta esimerkiksi onnettomuudessa. On hyvä tietää, meneekö tila ohi, kun aineen vaikutus lakkaa, Rita Saukko kertoo.



Potilaiden käytös arvaamatonta

Huumeiden vaikutuksen alaisten potilaiden käytös on arvaamatonta. Osa on todella aggressiivisia, ja silloin hoitotilanteessa tarvitaan vartijaa. Toisinaan mukana ovat myös sairaalan vahtimestari ja poliisi.

Vartijan apua tarvitaan päivittäin.

- Silti tilanteissa saa olla varuillaan. Vaikka potilas tuotaisiin raudoissa tänne, hoitajan ja lääkärin on mentävä ihan lähelle tutkimaan häntä.

Varovaisuudesta huolimatta Saukkokin on saanut potkuja ja iskuja. Yleensä vastarinta on sanallista.

- Eihän se kiva ole kuunnella huorittelua ja huutoa. Aika äkkiä siinä karisevat Florence Nightingale -kuvitelmat.

Usein ensiapuun tullut ei oikein tajua, missä hän on ja miksi. Moni uskoo, että voisi hyvin lähteä kotiin, vaikka olisi loukannut itsensä. Silloin hoitaja saa vihat niskoilleen.

- Siinä tilanteessa on pysyttävä rauhallisena ja yritettävä vain hoitaa työnsä. Joskus pitää vain selittää, että minä yritän tässä hoitaa sinua, senkö takia haluat lyödä?



Ruuhkat viikonloppuisin

Viikonloput ja juhlapyhät ovat päivystyksessä aikoja, jolloin ensiapuun tulee paljon sekä alkoholin että huumeiden käyttäjiä. Baarien sulkemisaika näkyy päivystyksessä ruuhkana.

- On alaikäisiä, opiskelijoita, työssäkäyviä, perheenäitejä ja vanhuksia. Ihan kaikenlaisia ihmisiä.

Huonovointisuuden lisäksi on niitä, joilla harkintakyky on pettänyt pahasti päihtyneenä.

- On päätetty ajaa pyörällä sillankaiteella tai lähteä autoilemaan ylinopeutta ilman turvavyötä.

Itsemurhaa yrittäneitä tulee päivystykseen viikoittain.

Erityisen surullisia ovat Rita Saukon mukaan vanhukset, jotka ovat ottaneet yliannostuksen lääkkeitä kun eivät enää jaksa elää. Niitä tapauksia on Saukon mukaan tyypillisesti joulun aikaan.



Iso lasku yhteiskunnalle

Huumeiden käytöstä koituu yhteiskunnalle maltillisellakin laskutavalla satojen miljoonien kustannukset vuodessa. Kulut ovat kasvaneet kymmenen viime vuoden aikana jatkuvasti.

Vuonna 2013 huumeiden käytön aiheuttamat suorat kulut julkiselle sektorille olivat Terveyden ja hyvinvoinnin laitoksen tilastojen perusteella 375-449 miljoonaa euroa.

Sen lisäksi aiheutuu välillisiä kustannuksia. Pelkästään sairauspoissaoloista ja työkyvyttömyydestä aiheutuu arviolta 183 miljoonan euron kustannukset. Vertailun vuoksi samantyyppiset alkoholikustannukset ovat 937 miljoonaa euroa vuodessa.

Kokonaisarviointi on hankalaa, koska huumeidenkäyttäjät ovat moniongelmaisia, ja koska laittomien huumeiden aiheuttamia kuluja ei aina pystytä tilastoimaan. THL arvioi, että todelliset kustannukset ovat tilastoituja suurempia.

Eniten kuluja koituu sosiaalihuoltoon, sitten järjestyksenpitoon ja turvallisuuteen ja kolmanneksi terveydenhuoltoon. Käytännössä sosiaalipuolen menot koostuvat päihdehuollosta ja erilaisista tukipalveluista. Järjestyksenvalvonnassa huumeet näkyvät erityisesti poliisin työssä. Terveydenhuollossa huumeiden käyttö kuormittaa monia tahoja terveyskeskuksesta erikoissairaanhoitoon.

Eikö sairaanhoitajaa turhauta, kun huumepotilaita tulee kerta toisensa jälkeen vihaisina ensiapuun? Rita Saukko ei epäröi:

- Kaiken sen takana on kuitenkin halua auttaa ihmistä. Kyllä me hoidamme myös sen purevan koiran.